憶李友叔皓三首  其二
作者：陳淳
朝代：宋

paragraphs: 君資蓋清湛，君氣亦溫暇。
厭渠市利囂，向我訪清灑。
卑渠世學陋，就我咨純雅。
肺腸無膠轕，襟懷悉傾冩。
談義信即篤，不以吾言野。
箴過聽益敬，不以吾爲訝。
授之關洛編，晝夜閲不捨。
竊喜得良朋，可與結仁社。
同驅入德車，共策適善馬。
胡此會乖違，使我聞陋寡。
嗟嗟今而後，詎見斯人者。